b'\n_START_ARTICLE_\nSoleide\n_START_SECTION_\nDescrierea\n_START_PARAGRAPH_\nPe\xc8\x99ti de talie mic\xc4\x83 sau mijlocie av\xc3\xa2nd o lungime total\xc4\x83 de la 7 p\xc3\xa2n\xc4\x83 la aproximativ 70 cm._NEWLINE_Au un corp oval \xc8\x99i alungit \xc3\xaen form\xc4\x83 de frunz\xc4\x83 sau limb\xc4\x83, puternic comprimat lateral (care \xc3\xaen stare matur\xc4\x83 e asimetric). Capul este nediferen\xc8\x9biat de trunchi, cu botul rotunjit, \xc3\xaen form\xc4\x83 de un lob c\xc4\x83rnos. Maxila proemineaz\xc4\x83 mult \xc3\xaen afara mandibulei. Gura mic\xc4\x83, inferioar\xc4\x83, puternic curbat\xc4\x83, cu din\xc8\x9bi foarte mici, catifela\xc8\x9bi, abia vizibili, sau lipsit\xc4\x83 complet de din\xc8\x9bi._NEWLINE_Ochii sunt foarte mici, foarte apropia\xc8\x9bi \xc8\x99i sunt situa\xc8\x9bi pe partea dreapt\xc4\x83 a corpului, \xc3\xaendreptat\xc4\x83 spre lumin\xc4\x83; ochiul superior este plasat \xc3\xaenaintea ochiul inferior. Partea st\xc3\xa2ng\xc4\x83 pe care stau culca\xc8\x9bi pe fund este lipsit\xc4\x83 de ochi._NEWLINE_Preoperculul acoperit cu piele \xc8\x99i solzi. Marginile preoperculului sunt ascunse sub piele \xc8\x99i sub solzi. Orificiul branhial este mic._NEWLINE_\xc3\x8enot\xc4\x83toarele nu au raze spinoase. \xc3\x8enot\xc4\x83toarea dorsal\xc4\x83 \xc3\xaencepe \xc3\xaenainte de ochiul superior \xc8\x99i se \xc3\xaentinde p\xc3\xa2n\xc4\x83 la coada. \xc3\x8enot\xc4\x83toarea anal\xc4\x83 este de asemenea foarte lung\xc4\x83, se \xc3\xaentinde de la cap p\xc3\xa2n\xc4\x83 la coad\xc4\x83. \xc3\x8enot\xc4\x83toarea caudal\xc4\x83 distinct\xc4\x83, complet separat de \xc3\xaenot\xc4\x83toarele dorsal\xc4\x83 \xc8\x99i anal\xc4\x83, sau mai mult sau mai pu\xc8\x9bin unit\xc4\x83 cu ele. \xc3\x8enot\xc4\x83toarele pectorale mici sau absente, \xc3\xaenot\xc4\x83toarele ventrale, de asemenea, mici sunt a\xc8\x99ezate \xc3\xaenaintea celor pectorale; \xc8\x99i at\xc3\xa2t unele c\xc3\xa2t \xc8\x99i celelalte pot s\xc4\x83 lipseasc\xc4\x83._NEWLINE_Linie lateral\xc4\x83 prezent\xc4\x83 pe ambele p\xc4\x83r\xc8\x9bi, aproape rectilinie pe fa\xc8\x9ba oculat\xc4\x83 (care poart\xc4\x83 ochii) cu o ramur\xc4\x83 supratemporal\xc4\x83 arcuit\xc4\x83, sinuoas\xc4\x83 sau indistinct\xc4\x83. Corpul este acoperit cu solzi ctenoizi m\xc4\x83run\xc8\x9bi \xc8\x99i aspri la atingere.\n_START_SECTION_\nColora\xc8\x9bia\n_START_PARAGRAPH_\nFa\xc8\x9ba care poart\xc4\x83 ochii, \xc3\xaendreptat\xc4\x83 spre lumin\xc4\x83 este brun\xc4\x83 sau cenu\xc8\x99ie mai mult sau mai pu\xc8\x9bin \xc3\xaenchis\xc4\x83, cu diferite ornamente pigmentate: pete, oceli, puncte, dungi, marmoraje\xc2\xa0; fa\xc8\x9ba oarb\xc4\x83 albicioas\xc4\x83. Ace\xc8\x99ti pe\xc8\x99ti sunt \xc3\xaenzestra\xc8\x9bi cu proprietatea de a mima mediul \xc3\xaenconjur\xc4\x83tor. Colora\xc8\x9bia se schimb\xc4\x83 foarte u\xc8\x99or, \xc3\xaen func\xc8\x9bie de culoarea fundului pe care tr\xc4\x83ie\xc8\x99te pe\xc8\x99tele.\n_START_SECTION_\nDistribu\xc8\x9bia geografic\xc4\x83 \xc8\x99i habitatul\n_START_PARAGRAPH_\nSoleidele sunt r\xc4\x83sp\xc3\xa2ndite \xc3\xaen m\xc4\x83rile din regiunea tropical\xc4\x83 \xc8\x99i cea temperat\xc4\x83, iar unele specii din America de Sud \xc8\x99i din arhipelagul malaez au devenit dulcicole._NEWLINE_Sunt pe\xc8\x99ti demersali, care tr\xc4\x83iesc pe funduri moi mobile, mai ales n\xc4\x83moloase sau nisipoase, de la apele de l\xc3\xa2ng\xc4\x83 \xc8\x9b\xc4\x83rm p\xc3\xa2n\xc4\x83 la ad\xc3\xa2ncimi mai mari de 1000 m.\n_START_SECTION_\nImportan\xc8\x9ba economic\xc4\x83\n_START_PARAGRAPH_\nAu importan\xc8\x9b\xc4\x83 economic\xc4\x83 mare \xc8\x99i sunt pescuite industrial. Au carnea extrem de apreciat\xc4\x83.\n_START_SECTION_\nSistematica\n_START_PARAGRAPH_\nFamilia soleidelor include 30 de genuri \xc8\x99i 220 de specii, inclusiv 7 genuri \xc8\x99i 16 specii care tr\xc4\x83iesc \xc3\xaen Marea Mediteran\xc4\x83 \xc8\x99i Marea Neagr\xc4\x83.\n_START_SECTION_\nSpecii din Rom\xc3\xa2nia\n_START_PARAGRAPH_\nPe litoralul rom\xc3\xa2nesc al M\xc4\x83rii Negre tr\xc4\x83ie\xc8\x99te o singur\xc4\x83 specie - limba de mare (Pegusa nasuta, sinonim Solea nasuta).'